KOMISSION TIEDONANTO EUROOPAN PARLAMENTILLE JA NEUVOSTOLLE Komission entisen Economatin varojen osittaisesta uudelleenkohdentamisesta /* KOM/2011/0891 lopullinen */





1. Johdanto Komissio teki marraskuussa 2008 päätöksen[1] entisen Economatin toimintaylijäämän ja kertyneiden korkojen kohdentamisesta neljään hankkeeseen, joissa rahoitetaan sosiaalisia toimia toimielinten henkilöstön hyväksi seuraavasti: - tuki vammaisten lasten saamiseksi päivähoitopalvelujen piiriin (100 000 euroa); - liikuntainfrastruktuurin kunnostaminen Overijsen toimitiloissa (500 000 euroa); - infrastruktuuri työskentelyolosuhteiden kohentamiseksi EU-korttelissa (600 000 euroa); - osallistuminen Euroopan parlamentin kuntosalihankkeeseen (1 500 000 euroa). Edellä mainittu ylijäämä oli kesäkuussa 2008 tasan 2 733 356 euroa ja asianomaisten tilien sulkemispäivänä vuoden 2009 huhtikuussa 2 839 914,96 euroa, mikä määrä kirjattiin käyttötarkoitukseensa sidotuiksi tuloiksi. Ensimmäiseen hankkeeseen (tuki vammaisten lasten saamiseksi päivähoitopalvelujen piiriin) liittyvät varat on jo sidottu ja käytetty. Kolmannen hankkeen (infrastruktuuri työskentelyolosuhteiden kohentamiseksi EU-korttelissa) määrärahat on sidottu urakoihin, joita koskeva rakennuslupahakemus on tehty. Euroopan parlamenttia koskevaa hanketta (1 500 000 euroa) ei voida toteuttaa, koska parlamentti teki vuonna 2009 päätöksen olla jatkamatta hanketta alkuperäisessä muodossaan. Vuodesta 2009 alkaen kyseiset varat onkin siirretty aina seuraavalle varainhoitovuodelle. Näin ollen uuteen hankkeeseen on käytettävissä yhteensä 1 639 914,96 euroa, joka muodostuu parlamentin hankkeelle osoitetuista 1 500 000 eurosta sekä 139 914,96 euron määrästä, joka on entisen Economatin tileiltä siirretyn lopullisen summan (2 839 914,96 euroa) ja vuoden 2008 tiedonannossa vahvistettujen hankemäärärahojen välinen erotus. Tämän tiedonannon tarkoituksena on kertoa Euroopan parlamentille ja neuvostolle muutoksista, jotka liittyvät entisen Economatin sitomattomien varojen kohdentamiseen vuoden 2008 tiedonannossa esitetyllä tavalla. 2. Parlamentin kuntosalihankkeen supistaminen Komissiolle ilmoitettiin kesällä 2009 Euroopan parlamentin puhemiehistön päätöksestä supistaa hanketta siinä määrin, ettei komission panosta enää tarvita. Komissio vastasi parlamentille syyskuussa 2009 sanoen, että se on vastaanottanut päätöksen ja että se etsii 1,5 miljoonan euron määrärahalle uuden käyttötarkoituksen. 3. Overijsen toimitilojen kunnostaminen Henkilöstön edustajat kannattavat ajatusta komission omistuksessa vuodesta 1974 olleiden Overijsen toimitilojen kunnostamisesta, ja siihen on varauduttu monissa komission toimintasuunnitelmissa. Tiukka budjetti ja paikallisviranomaisten vuonna 2009 tekemä muutos maankäyttösuunnitelmaan ovat kuitenkin tehneet suunnitelmista toteutuskelvottomia ja siis estäneet kunnostustyöt. Vuoden 2011 alussa käynnistettiin uutta hanketta koskeva selvitys, jossa otetaan huomioon maankäyttösuunnitelmasta aiheutuvat lisärajoitukset. Selvityksen teko jatkuu. Hankkeessa on kyse uuden rakennuksen rakentamisesta (liikuntaa ja sosiaalista toimintaa varten mukaan lukien tarvittavat peseytymistilat) ja tilojen luovuttamisesta päivähoitokäyttöön pääsiäis- ja kesälomien aikaan (lastenhoitopalvelut[2]). Uusi rakennus korvaa kaksi nykyistä rakennusta, jotka ovat täysin vanhentuneita. Lisäksi hankkeessa on tarkoitus kunnostaa ympäröivä alue ja päärakennus (rakennusten energiankulutusta koskevia normeja vastaavaksi) sekä parantaa ja lisätä kohteessa olevia liikuntamahdollisuuksia. Entiseltä Economatilta periytyneet varat, joilla oli tarkoitus rahoittaa parlamentin kuntosalia, osoitetaan johonkin Overijsen toimitilojen kunnostamiseen liittyvään erillishankkeeseen. Overijsen kunnostussuunnitelman tavoitteena on tarjota kaikkien toimielinten henkilöstön lapsille päivähoitopalveluja pääsiäis- ja kesälomien aikaan, luoda toimitiloille lisäarvoa, alentaa toimintakustannuksia muun muassa modernisoimalla lämmitys- ja ilmastointijärjestelmät sekä pitää tilat nykyvaatimusten mukaisena. Erityisenä tavoitteena on - tarjota laadukkaita ulko- ja sisäaktiviteetteja lapsille (koulujen pääsiäis- ja kesälomien aikaan); - tarjota toimielimiin kytköksissä oleville tahoille tiloja liikuntatapahtumiin maksua vastaan (esim. Eurooppa-koulut, jotka tällä hetkellä vuokraavat vastaavanlaisia tiloja kolmansilta); - huomioida liikuntarajoitteiset henkilöt; - tarjota ulkoilu- ja virkistysmahdollisuuksia henkilöstölle ja heidän perheenjäsenilleen; - tarjota tiloja koulutuskäyttöön. Tämän vuoksi Overijsen toimitilojen kunnostamiseen on tarkoitus osoittaa koko entisen Economatin toimintaylijäämästä käytettävissä oleva määrä (1 639 914,96 euroa) sekä liikuntainfrastruktuurin kunnostamiseen jo varatut 500 000 euroa. Investointien ensisijaisena kohteena on edellä mainittu päivähoitopalvelujen erillishanke. Entisen Economatin varojen käyttöä koskevien, vuoden 2008 tiedonannossa vahvistettujen yleisten ehtojen mukaisesti investointi ei edellytä lisähenkilöstöä eikä -rahoitusta. Määrärahat, jotka tarvitaan komission omaisuuden säilyttämiseen hyväksyttävässä kunnossa ja juokseviin kiinteistömenoihin (huolto, energia, turvallisuus), katetaan jatkossakin komissiolle osoitetuista varoista. Varojen tosiasiallinen sitominen riippuu kuitenkin pitkälti rakennuslupien saamisesta. Vaikka alustavassa yhteydenpidossa paikallisviranomaisten kanssa ei ole ollut mainittavia ongelmia, lopputulos ei ole täysin komission yksiköiden määräysvallassa. Hanke voi siis viivästyä entisestään, eikä sitäkään mahdollisuutta voida sulkea pois, että viiveiden myötä koko hankkeen toteutuskelpoisuus kyseenalaistuu. Tämän vuoksi on aiheellista varautua varojen käyttämiseen johonkin toiseen sosiaalihankkeeseen, mikäli rakennuslupien viivästyminen vaarantaa Overijsen hankkeen toteutumisen. 4. Päätelmät Käytettävissä oleva 1 639 914,96 euron määrä ehdotetaan lisättäväksi 500 000 euron määrään, joka alun perin osoitettiin liikuntainfrastruktuurin kunnostamiseen, osana hanketta, jossa päivähoitopalveluja parannetaan Overijsen toimitilojen kunnostustöihin liittyen. Uuden hankkeen määrittelyyn, tarvittavien selvitysten tekemiseen, rakennuslupien saamiseen ja tarjouskilpailun järjestämiseen olisi tarvittu enemmän aikaa, mistä syystä varainhoitovuosina 2009–2011 hankkeeseen alustavasti varattuja varoja ei ole voitu käyttää. Tässä vaiheessa on todennäköistä, että varat uutta hanketta varten sidotaan vuonna 2012 tai 2013. Näin ollen käyttämättömät varat siirretään seuraavalle varainhoitovuodelle / seuraaville varainhoitovuosille varainhoitoasetuksen 10 artiklan mukaisesti. Komissio - hyväksyy 2 139 914,96 euron osoittamisen Overijsen toimitilojen kunnostamiseen liittyvään päivähoitopalvelujen hankkeeseen. Toimivaltaiset yksiköt vastaavat päätöksen täytäntöönpanon edellyttämistä talousarviomenettelyistä; - ilmoittaa Euroopan parlamentille ja neuvostolle, että osa entisen Economatin varoista kohdennetaan uudelleen ja että kyseiset varat on siirrettävä seuraavalle varainhoitovuodelle; - suostuu osoittamaan varat toiseen sosiaalitoimen hankkeeseen annettuaan asiasta ensin uuden tiedonannon, jos Overijsen hankkeesta joudutaan komissiosta riippumattomien syiden takia luopumaan. [1] KOM(2008) 692 lopullinen, 12.11.2008. [2] Henkilöstön lasten kesä- ja pääsiäislomien aikaan palvelut ovat erittäin kysyttyjä, eikä niitä voida turvata muilla tavoin.